Kampvegter vir skaars koekemakranka groet | Netwerk24
Kampvegter vir skaars koekemakranka groet
Henriëtte en Philbert Melck met ’n jong koekemakrankaplant in sy hande. Weslander het die foto in 2012 op Waterboerkraal geneem. Foto:
Philbert Melck, bekende voormalige boer van die plaas Waterboerkraal naby Hopefield, het op 19 Junie in die ouderdom van 83 aan natuurlike oorsake gesterf.
Melck, wat ten tyde van sy dood in Langebaan gewoon het, sal onthou word vir sy liefde vir en kennis van die natuur en in besonder fynbosspesies.
Melck en sy vrou, Henriëtte, was veral bekend vir hul jare lange betrokkenheid by die jaarlikse Hopefield-fynbosskou.
Henriëtte is verlede jaar oorlede.
Ouer Hopefield-inwoners sal Melck miskien ook onthou as ’n kranige sportman wat vir Hopefield se rugbyspan in die jare sestig saam met manne soos Koolman Smit, Danie du Toit, Battery en Slinger Basson, Gawie Steyn en Thys (Stap) du Toit uitgedraf het.
Alhoewel Melck se seun Gideon deesdae op Waterboerkraal boer, het Melck gereeld op die plaas gekuier, veral om sy koekemakranka­plante te versorg, wat hy al die afgelope nege jaar tot volwassenheid gepamperlang het.
Dit was Melck se droom om dié ouwêreldse plant, wat in die afgelope paar dekades weens verstedeliking en ontwikkeling baie skaars geword het, te laat herleef.
Hy het graag sy koekemakranka­plante weggegee op voorwaarde dat dit elders in die natuur gevestig en versorg word. Skakel 082 595 2595 as jy ’n plant wil hê.